钦定古今图书集成/明伦汇编/官常典/第618卷 > 韩邦宪
## 钦定古今图书集成/明伦汇编/官常典/第618卷 > 韩邦宪

按《江宁府志》：“邦宪，字子成，高淳人。少以奇童称。年十
八，中嘉靖己末进士，授屯田主事，佐理大工，绝中贵
人侵冒及管永陵有功，晋虞衡员外郎。丁艰归，居丧
致哀尽礼。时邑令丈田，邦宪为之区画事宜，遂成丈量良法。先是邑田没于湖，而赋役外复加里甲，物料
虚悬米八千石，大为民困。邦宪倡减税议，两台题请”，
得永除米八百六十石。由是应天尹改里甲入均费，
八县同之，皆颂其德。迁衢州知府，问民疾苦，首陈明
大义、明职守、实节省、复成法、议赋役、讲实政、广储蓄、
备武备八事，而尤以教化风俗人才为先。稽孔氏庙
田，捐俸养士，定赋役之书，革织造之奸，还寄运之艘，
增防矿之兵，加开化之盐引，至今为衢、永利。病剧，值
大旱，犹强起书檄发粟赈济。及将卒惟惓惓百姓是
念，语不及私云。著有《韩衢州集》。